ג'יימס הרביעי, מלך סקוטלנד

ג'יימס הרביעי, מלך סקוטלנד (באנגלית: James IV;‏ 17 במרץ 1473 – 9 בספטמבר 1513) היה מלך סקוטלנד בין ה-11 ביוני 1488 ועד פטירתו. ג'יימס הרביעי נחשב למוצלח מבין שליטי בית סטיוארט, על אף ששלטונו הסתיים בתבוסת סקוטלנד בקרב פלודן. ג'יימס הרביעי היה בנם של ג'יימס השלישי ומרגרט מדנמרק. ככל הנראה, ג'יימס נולד בטירת סטירלינג ובשל היותו יורש העצר קיבל בילדותו את התואר דוכס רות'סיי. ג'יימס השלישי היה מלך שנוא על רוב העם והאצילים, ופעמים מרדו נגדו. במהלך המרד השני, שכנעו האצילים המורדים את ג'יימס הרביעי, שהיה אז בן 15, לעמוד בראש המרד. ג'יימס השלישי נהרג בקרב סאוצ'יברן ב-11 ביוני 1488 וג'יימס הרביעי הוכתר על אבן הגורל במנזר סקון ב-24 ביוני באותה שנה. ג'יימס חש חרטה רבה על כך שבמעשיו הביא למותו של אביו, ועל מנת לכפר על חטאו, לבש החל מטקס הכתרתו שרשרת ברזל חדה סביב מותניו. ג'יימס הרביעי היה שליט פעיל ויעיל – הוא דיכא מרד נגדו בשנת 1489, ביצע רפורמות במערכת המשפט של סקוטלנד, והשתלט על לורד האיים הסורר בשנת 1493. ג'יימס היה איש משכיל וידע שפות רבות ובהם סקוטית, אנגלית, לטינית, צרפתית, דנית וגרמנית, והיה פטרון של משוררים וסופרים ובהם המשורר ויליאם דאנבר. ג'יימס העניק צו מלכותי שהתיר את פעולות מכללת המנתחים המלכותית של אדינבורו בשנת 1506 ויזם את הקמת בית הדפוס הראשון של סקוטלנד בשנת 1505. ג'יימס פיתח וייעל את הצבא הסקוטי, רכש כלי נשק רבים, וכן 38 ספינות חדשות עבור הצי הסקוטי המלכותי, והקים שתי מספנות חדשות. הספינה "מיכאל הגדול" שהושקה בשנת 1511 בניו הייבן שקלה כ-1,000 טונות, אורכה היה כ-70 מטרים והיא הייתה ספינת המלחמה (קאראק) הגדולה ביותר באירופה באותה עת. ג'יימס תמך בפרקין וורבק – טוען לכתר אנגליה, ובפלישתו הכושלת לאנגליה, אולם לאחר כישלון צבאי זה, הבין ג'יימס (כאביו לפניו) שעדיפה ברית שלום עם אנגליה על מלחמה בה, וכרת את הסכם השלום הנצחי בשנת 1502 לפיו היה עליו לשאת לאישה את בתו של הנרי השביעי. הנישואים בין ג'יימס הרביעי לבין מרגרט טיודור, בתו של הנרי השביעי נערכו ב-8 באוגוסט 1503 במנזר הולירוד שבאדינבורו. לג'יימס ולמרגרט נולדו שישה ילדים: ג'יימס דוכס רות'סיי, נפטר בגיל שנה. בת בלא שם שנפטרה בלידתה ב-15 ביולי 1508. ארתור סטיוארט, דוכס רות'סיי – נפטר בגיל שנה. ג'יימס, לימים המלך ג'יימס החמישי. בת שנפטרה בלידתה, בנובמבר 1512. אלכסנדר סטיוארט, דוכס רוס, נולד כפג ונפטר לפני הגיעו לגיל שנתיים. לג'יימס היו ארבע פילגשים, מהן נולדו לו שבעה ילדים: מהפילגש מריון בויד: אלכסנדר סטיוארט לימים ארכיהגמון סנט אנדרוז קתרין סטיוארט, שנישאה לג'יימס דאגלס, רוזן מורטון. מהפילגש מרגרט דראמונד מרגרט מהפילגש ג'נט קנדי: ג'יימס סטיוארט, רוזן מוריי שני ילדים שמתו בינקותם הפילגש איזבלה ביוקן, בתו של ג'יימס סטיוארט, רוזן ביוקן הלידי ג'נט סטיוארט כאשר פרצה מלחמה בין אנגליה וצרפת מצא עצמו ג'יימס במילכוד – מחד היה בברית עם אנגליה ומאידך היה בברית עם צרפת. כאשר מלך אנגליה החדש הנרי השמיני פלש לצרפת בשנת 1513, הכריז ג'יימס הרביעי מלחמה על אנגליה, ופלש לאנגליה תוך ניצול העדרו של הנרי השמיני מהארץ. ג'יימס ומרבית אציליו נהרגו בקרב שדה פלודן ב-9 בספטמבר. התבוסה בקרב הביאה לנסיגת הכוחות הסקוטיים ולסיום המלחמה בין אנגליה וסקוטלנד. גופתו של המלך נלקחה ללונדון אך לא נקברה (בשל נידויו על ידי האפיפיור). הגופה נותרה זמן מה במנזר בשין שבסארי, ובמהלך הרפורמציה שנערכה אבדה הגופה. מדיה וקבצים בנושא ג'יימס הרביעי, מלך סקוטלנד בוויקישיתוף קורות חייו של ג'יימס הרביעי ג'יימס הרביעי, מלך סקוטלנד, באתר "Find a Grave" (באנגלית) ג'יימס הרביעי, מלך סקוטלנד, באתר אנציקלופדיה בריטניקה (באנגלית) ג'יימס הרביעי, מלך סקוטלנד, באתר אנציקלופדיית ההיסטוריה העולמית (באנגלית)